叔节寄来伯谦先生诗序，属彝交去，因题其后以为赠。先生文学、政事宿有声闻，绝域归来，名益高而道之养者抑尤深矣
方守彝 (Qing)
丹穴一远探，高张凤凰声。九苞垂五色，音与箾韶成。向来毛羽辈，止解啁啾鸣。老雅太憨直，黄鸟多哀矜。势利笑燕鹊，文雉乃不贞。山鸡与孔翠，默默姤华荣。骄人惟百舌，如簧美流莺。要皆河伯尔，庞然秋潦横。试与听朝阳，能不海若惊。干莫本良冶，矫矫双龙把。一自埋狱底，宝气照分野。从此出世间，妖魔白昼寡。吁嗟绕指柔，端归百鍊者。